依韻和永叔見寄
作者：梅堯臣
朝代：宋

paragraphs: 春風約柳一片西，欲託鳥翼傳音稽。
昨朝偶向東城去，草草又逢驄馬蹄。
長髯御史威正峭，沙堤來坐氣吐霓。
我乘小駟雖甚瘦，喜見驂馭猶解嘶。
適聞南都接大尹，笑我出處今何迷。
恥趨捷徑身已老，懲羹何用頻吹齏。
蛟龍失水等蚯蚓，鱗角雖有辱在泥。
困居廢井誰引手，豈得更望青雲梯。
筆鋒勁發若强弩，餘力曾徹七重犀。
倦禽雄雌不飽腹，日暮徒念還巢棲。
大椿朝菌各有盡，此物何怪莊叟齊。
誠知豪俠自快樂，東郊南陌競鬭雞。
胸中有道無廣狹，包括宇宙在一稊。
何時與公去穎尾，湖水漫漫如玻瓈。
世間會合固不易，況乃仕宦多相睽。
正似郵亭戀行者，未到止息空歌驪。
我貧尚不給朝夕，焉得負郭置稻畦。
筋骸幸且稍輕健，山水縱好無路躋。
儻公他時買田宅，願以藜杖從招携。
吾兒詩書不足教，亦以助力於耕犂。